b'\n_START_ARTICLE_\nC. S. Lewis\n_START_SECTION_\n\xc5\xbdivotopis\n_START_PARAGRAPH_\nSin Alberta Jamesa Lewisa i Flore Auguste Hamilton Lewis. Imao je i brata Warrena Lewisa koji se tako\xc4\x91er bavio pisanjem, ali ne fantastikom, ve\xc4\x87 povijesnim knjigama. Nakon \xc5\xa1to mu je majka umrla od raka s bratom odlazi u Englesku na fakultet gdje ga po\xc4\x8dinje zanimati nordijska mitologija i Wagnerova glazba. 1933. postao je \xc4\x8dlan skupine "The Inklings" s J.R.R. Tolkienom, \xc4\x8desto su se nalazili u Lewisovoj sobi, ali i u pubu koji se zvao "The Bird and Baby". 1938. izdaje prvi dio svoje ZF trilogije "Out of the silent planet", a 1943. izdaje "Perelandru", drugi nastavak znanstvenofantasti\xc4\x8dne trilogije. Godine 1945 Charles Williams, Lewisov bliski prijatelj, \xc4\x8dlan Inklingsa umire, a te iste godine izlazi i zadnji nastavak ZF trilogije "That Hideous Strength"._NEWLINE_Godine 1950., najva\xc5\xbenije u Lewisovoj karijeri, izlazi prva od sedam knjiga nazvanih Narnijske kronike - "Lav, vje\xc5\xa1tica i ormar" (nedavno ekranizirana). Sljede\xc4\x87e godine izdaje drugi nastavak "Kraljevi\xc4\x87 Kaspijan". 1952. izlazi tre\xc4\x87i nastavak "Plovidba broda Zorogaza", a Lewis upoznaje svoju budu\xc4\x87u \xc5\xbeenu Joy Davidman Gresham. 1953. "Srebrni stolac", \xc4\x8detvrti nastavak, 1954. "Konj i njegov dje\xc4\x8dak", peti nastavak, 1955. "\xc4\x8carobnjakov ne\xc4\x87ak", \xc5\xa1esti nastavak, te godine izlazi i Lewisova biografija "Surprised by Joy: The Shape of My Early Life." 1956. "Posljednja bitka", zadnji nastavak Narnijskih kronika._NEWLINE_Iste se godine gra\xc4\x91anski vjen\xc4\x8dao s Joy da bi ona dobila dozvolu stalnog boravka u Britaniji. Godinu dana kasnije otkriveno je da Joy boluje od raka kostiju. Sljede\xc4\x87e godine Lewis i Joy odlaze u Irsku na 10 dana. Joy umire 1960. godine, a Lewisu ostavlja svog sina iz prvog braka Douglasa. 1961. izdaje "A Grief Observed" u kojoj opisuje svoju bol i patnju zbog \xc5\xbeenine smrti pod pseudonimom N. W. Clerk. C. S. Lewis umire 22. studenog 1963. godine, tjedan dana prije svog 65. ro\xc4\x91endana, na dan atentata na ameri\xc4\x8dkog predsjednika Johna F. Kennedyja. Pokopan je u Oxfordu._NEWLINE_C. S. Lewis u djetinjstvu i mladosti bio je ateist. Njegovi najdra\xc5\xbei pisci John Milton, George Herbert i Georg MacDonald bili su predani kr\xc5\xa1\xc4\x87ani. I njegovi suvremenici ve\xc4\x87inom su bili kr\xc5\xa1\xc4\x87ani. Lewis se uvjerio, da Bog postoji tijekom jednog razgovora s Tolkienom. Dvije godine kasnije 1933. postao je kr\xc5\xa1\xc4\x87anin. Odlu\xc4\x8dio je u svojim knji\xc5\xbeevnim djelima progovarati o vjeri i Kristu. U "Narnijskim kronikama" kroz sve knjige provla\xc4\x8di se lik lava Aslana. Isus se u Bibliji naziva "lav iz plemena Judina". Aslan nije Krist nego ima neke osobine Kristova karaktera. U knjizi "Lav, vje\xc5\xa1tica i ormar" Aslan se \xc5\xbertvuje, umire i uskrsava po uzoru na Krista. U knjizi "Princ Kaspijan" tema je vje\xc4\x8dni \xc5\xbeivot kroz prolijevanje krvi za drugoga. U knjigama "\xc4\x8carobnjakov ne\xc4\x87ak" i "Posljednja bitka" teme su stvaranje i svr\xc5\xa1etak, a u knjizi "Srebrni stolac" u\xc4\x8deni\xc5\xa1tvo, apostoli. Lewisov prijatelj Tolkien smatrao je, da je u "Narnijskim kronikama" kr\xc5\xa1\xc4\x87anska poruka preo\xc4\x8dita. To je C. S. Lewis i \xc5\xbeelio posti\xc4\x87i.'